ทหารไทยประกาศลดดอกเบี้ยเงินกู้-เงินฝากออมทรัพย์ 0.125 %
ธ.ทหารไทย ประกาศลดดอกเบี้ยเงินกู้-เงินฝากออมทรัพย์ 0.125 % มีผลตั้งแต่วันนี้
7 ก.พ. 2555

ธ.ทหารไทย ประกาศลดดอกเบี้ยเงินกู้-เงินฝากออมทรัพย์ 0.125 % มีผลตั้งแต่วันนี้
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารได้พิจารณาปรับลดอัตราดอกเบี้ยเงินกู้และเงินฝากออมทรัพย์ให้สอดคล้องกับการปรับลดอัตราดอกเบี้ยนโยบายของธนาคารแห่งประเทศไทย(ธปท.) ทั้งนี้ จึงประกาศลดดอกเบี้ยเงินให้สินเชื่อแบบมีระยะเวลา (เอ็มแอลอาร์) ลง 0.125% มาอยู่ที่ 7.375 % ต่อปี  และลดอัตราดอกเบี้ยเงินฝากออมทรัพย์ 0.125% ลงมาอยู่ที่ 0.375% โดยมีผลตั้งแต่วันนี้(7 ก.พ.)เป็นต้นไป
อย่างไรก็ตาม ธนาคารยังคงอัตราดอกเบี้ยเงินฝากประจำสำหรับลูกค้าทั่วไป ประเภท 3 เดือน ไว้ที่ 1.75%, ประเภท 6 เดือน ที่ 2.0% ประเภท 12 เดือน ที่ 2.25% และเงินฝากประจำ ทีเอ็มบีดอกเบี้ยด่วน 12 เดือน ที่ 3% เช่นเดิม 
ขณะที่ อัตราดอกเบี้ยสำหรับเงินฝากประจำสำหรับลูกค้าทั่วไป ประเภท 24 เดือน และ 36 เดือน ปรับลดลง 0.25% เป็น 2.75% และ 3.0% ตามลำดับ ส่วนเงินฝากประจำทีเอ็มบี ดอกเบี้ยด่วน ประเภท 3 เดือน ปรับลดลง 0.25% เป็น 2.75% และอัตราดอกเบี้ยเงินฝากประจำ TMB Up &amp; Up โดยเฉลี่ยอยู่ที่ 3.0% จากเดิม 3.1875%
นายบุญทักษ์ กล่าวว่า ขณะนี้ธนาคารกำลังดำเนินงานตามกลยุทธ์ที่วางไว้อย่างต่อเนื่อง โดยในด้านเงินฝากได้มีการออกผลิตภัณฑ์เงินออมใหม่ๆที่ให้ลูกค้าได้ผลประโยชน์มากกว่าบัญชีเงินฝากประจำธรรมดาทั่วไป เพื่อตอบโจทย์ความต้องการในการออมเงินของลูกค้าได้อย่างเหมาะสม เช่น บัญชีทีเอ็มบีเงินฝากไม่ประจำ และ ME เงินฝากไม่ประจำ ที่ลูกค้าได้รับดอกเบี้ยเหมือนเงินฝากประจำในอัตรา 2.25% และ 3.50% ตามลำดับ